馬天尼斯食2黃照踢 做12碼英雄率維拉晉級
2024年04月19日 08:01
東網電視
更多新聞短片
馬天尼斯再展救12碼功力。
周五(19日)凌晨歐協聯8強次回合,里爾對阿士東維拉出現極罕見一幕!維拉門將達米安馬天尼斯喺互射12碼階段,拎到今場第2面黃牌,不過佢並冇被趕出場,繼續把關兼救出決定性12碼,帶領維拉晉級歐協聯4強,準決賽會同奧林比亞高斯爭奪決賽資格。
維拉首回合領先2比1,今場作客面對瘋狂進攻,15分鐘就被耶斯斯遠射攻陷,67分鐘再被班捷文安達接應角球頂入,總比數落後2比3。維拉尾段全軍出擊,完場前3分鐘藉里爾防線犯錯,混亂中由馬迪卡殊遠射建功,總比數追成3比3。加時雙方互無紀錄,要互射12碼分勝負。
12碼向來係維拉門將馬天尼斯嘅舞台,22年世盃決賽協助阿根廷射贏法國捧盃後,更因過火慶祝而得罪法國球迷。今場佢亦成為主角,第1輪就撲出賓達納射門,隨即轉身挑釁法國球迷,被球證出示黃牌;由於佢上半場已因拖延時間拎過黃牌,正當全世界以為佢被逐,球證竟然畀佢繼續留低比賽。
原來據國際足協理事會(IFAB)條例第10條,比賽法定時間(120分鐘)內所有黃牌,都會喺互射12碼前被「清洗」,所以馬天尼斯上半場嘅黃牌唔會計算喺互射12碼階段。呢位阿根廷國腳唔使被逐,最後更喺決定性嘅第5輪救出班捷文安達射門,勇救2球帶領維拉射贏4比3晉級。
馬天尼斯全場被主場球迷狂噓,佢射贏12碼後,亦再轉會向住法國球迷跳舞反擊,里爾總監利坦賽後批評:「我唔想浪費時間講馬天尼斯,佢嘅態度唔屬於頂級運動員。」維拉領隊艾馬利就力撐愛將:「賽前你哋問我法國球迷會點對佢,大家見到啦。馬天尼斯好有性格,但佢經驗豐富,識得點樣控制自己。」